**Проект!**

**ДОГОВОР**

Днес, ............. г., в гр. Бургас, между:

„**ИНДУСТРИАЛЕН И ЛОГИСТИЧЕН ПАРК - БУРГАС” АД,** със седалище и адрес на управление – гр. Бургас, ул. “Конт Андрованти” № 1-3, ет.2 регистрирано в Търговския регистър на Агенцията по вписванията с ЕИК: 201847598, представлявано от Стамен Стамов– Изпълнителен директор, наричана по-долу за краткост **„ВЪЗЛОЖИТЕЛ”** от една страна,

и

[Наименование на изпълнителя], [с адрес: [адрес на изпълнителя] / със седалище и адрес на управление: [седалище и адрес на управление на изпълнителя] [да се попълни приложимото според случая], [ЕИК / код по Регистър БУЛСТАТ / регистрационен номер или друг идентификационен код (ако изпълнителят е лице, установено в друга държава членка на ЕС или трета страна) […] [и ДДС номер […]] [да се попълни приложимото според случая], представляван/а/о от [имена на лицето или лицата, представляващи изпълнителя], в качеството на [длъжност/и на лицето или лицата, представляващи изпълнителя], [съгласно [документ или акт, от който произтичат правомощията на лицето или лицата, представляващи изпълнителя – ако е приложимо]], наричан/а/о за краткост **„ИЗПЪЛНИТЕЛ“**, от друга страна,

**ВЪЗЛОЖИТЕЛЯТ** и **ИЗПЪЛНИТЕЛЯТ** наричани заедно „Страните“, а всеки от тях поотделно „Страна“;

на основание чл. 112, ал. 1 и ал. 4 от Закона за обществените поръчки („ЗОП“) и Решение № ........../......... г. на ВЪЗЛОЖИТЕЛЯ за определяне на ИЗПЪЛНИТЕЛ на обществена поръчка с предмет:„**Доставка на обзавеждане и оборудване на административна сграда на „Индустриален и логистичен парк-Бургас“ АД,** с уникален номер в РОП № …………., се сключи този договор („Договора/Договорът“) за следното:

**ПРЕДМЕТ НА ДОГОВОРА**

**Чл. 1.** ВЪЗЛОЖИТЕЛЯТ възлага, а ИЗПЪЛНИТЕЛЯТ приема да извърши срещу възнаграждение и при условията на този Договор следното: да достави, монтира и тества оборудването за тяхното правилно функциониране, наричани за краткост „Доставка/та“.

**Чл. 2.** ИЗПЪЛНИТЕЛЯТ се задължава да извърши Доставката в съответствие с Техническата спецификация и изисквания на ВЪЗЛОЖИТЕЛЯ и с Техническото и Ценовото си предложения, съставляващи съответно Приложения № 1 и № 2 към този Договор и представляващи неразделна част от него.

**СРОК НА ДОГОВОРА. СРОК И МЯСТО НА ИЗПЪЛНЕНИЕ**

**Чл. 3.** Договорът влиза в сила на датата на подписването му от страните и е със срок на действие както следва:

**1.** Срокът за изпълнение дейностите по договора е **…........... (словом ……..) работни дни**, считано от датата на влизане в сила на Договора.

**2.** Гаранционен срок на **доставеното техническо оборудване и инсталации** е съгласно техническото предложение на ИЗПЪЛНИТЕЛЯ – Приложение № 1 и започва да тече от датата на подписване на приемо – предавателния протокол за извършената доставка и тестване (където е приложимо).

**Чл. 4.** Мястото на изпълнение на Доставката: Имот с идентификатор 07079.605.679 по плана на ПЗ „Север“ на гр. Бургас – Административна сграда на „Индустриален и логистичен парк-Бургас“ АД.

**ЦЕНА, РЕД И СРОКОВЕ ЗА ПЛАЩАНЕ**

**Чл. 5. (1)** За извършената Доставка, ВЪЗЛОЖИТЕЛЯТ заплаща на ИЗПЪЛНИТЕЛЯ на посочена от ИЗПЪЛНИТЕЛЯ в ценовото му предложение, цена в размер на **……………….. (Словом: ……………………………………………..) лева без ДДС** и в размер на **……………….. (Словом: ……………………………………………..) лева с ДДС**.

**(2)** В Цената по ал. 1 са включени всички разходи на ИЗПЪЛНИТЕЛЯ за изпълнение на Доставката, като ВЪЗЛОЖИТЕЛЯТ не дължи заплащането на каквито и да е други разноски, направени от ИЗПЪЛНИТЕЛЯ.

**Чл. 6. (1)** ВЪЗЛОЖИТЕЛЯТ заплаща на ИЗПЪЛНИТЕЛЯ дължимата цената по този Договор, както следва:

1.Авансово плащане – 30% (тридесет процента) от цената на договора, платимо в срок до 7 (седем) работни дни след подписване на договора и представяне на фактура;

2. Междинно плащане – **до 40%** (четиридесет процента) от цената на договора, платимо в срок до 7 (седем) работни дни след извършване на част от обзавеждането и оборудването, удостоверено с приемо-предавателен протокол и представяне на фактура;

3. Окончателното плащане – останалата част от цената на договора, платимо в срок до 7 (седем) работни дни след пълно изпълнение задълженията, предмет на настоящия договор, удостоверено с приемо-приемателен протокол и представяне на фактура.

4. В случай, че представена фактура бъде върната на Изпълнителя за корекции, срокът спира да тече до представянето на нова изрядна фактура.

**(2)** Издадената от ИЗПЪЛНИТЕЛЯТ фактура трябва да отговаря на изискванията на Закона за счетоводството, Закона за данък добавена стойност и Правилника за прилагането му, и да съдържа № и предмет на договора.

**Чл. 7. (1)** Всички плащания по този Договор се извършват в лева чрез банков превод по следната банкова сметка на ИЗПЪЛНИТЕЛЯ:

Банка: …………………………… BIC: ……………… IBAN: ………………………………

**(2)** ИЗПЪЛНИТЕЛЯТ е длъжен да уведомява писмено ВЪЗЛОЖИТЕЛЯ за всички последващи промени по ал. 1 в срок от 3 (три) дни, считано от момента на промяната. В случай, че ИЗПЪЛНИТЕЛЯТ не уведоми ВЪЗЛОЖИТЕЛЯ в този срок, счита се, че плащанията са надлежно извършени.

**ГАРАНЦИЯ ЗА ИЗПЪЛНЕНИЕ**

**Чл. 8. (1)** Гаранцията за изпълнение на договора се определя от **ВЪЗЛОЖИТЕЛЯ** в размер на 5 % (пет на сто) от стойността на Договора без ДДС **.....................................,** която служи за обезпечаване на изпълнението на задълженията на ИЗПЪЛНИТЕЛЯ по Договора.

**(2)** При представяне на гаранцията за изпълнение в платежния документ, в банковата гаранция или в застраховката, изрично се посочва договорът, по който се представя гаранцията.

**(3)** В случай, че ИЗПЪЛНИТЕЛЯТ избере да предостави гаранцията под формата на парична сума, тя следва да бъде преведена в определения размер по следната банкова сметка на ВЪЗЛОЖИТЕЛЯ:

**БАНКА: „ЦЕНТРАЛНА КООПЕРАТИВНА БАНКА“ АД – КЛОН БУРГАС**

**BIC: CECBBGSF**

**IBAN: BG41 CECB 9790 10D3 2152 01**

**(4)** В случай, че ИЗПЪЛНИТЕЛЯТ избере да предостави гаранцията под формата на банкова гаранция, същата трябва да е оригинална, безусловна, неотменима и със срок на валидност минимум срока за изпълнение на договора, увеличен с 30 дни. Когато договорът не бъде изпълнен в договорения краен срок, ИЗПЪЛНИТЕЛЯТ е длъжен да удължи срока на банковата гаранция или да предостави на ВЪЗЛОЖИТЕЛЯ нова банкова гаранция с валидност за срока на изпълнение на договора плюс 30 (*тридесет*) дни, не по-късно от 5 (*пет*) работни дни преди изтичане срока на банковата гаранция. При непредставяне в посочения срок на документ, удостоверяващ изпълнението на ангажимента от страна на ИЗПЪЛНИТЕЛЯ, ВЪЗЛОЖИТЕЛЯТ има право да предяви иск за усвояване на гаранцията в пълен размер.

**(5)** Обслужването на банковата гаранция за изпълнение, таксите и други плащания по нея, банковите преводи, комисионните, както и поддържането на банковата гаранция за изпълнение за целия период на действие на договора, са за сметка на ИЗПЪЛНИТЕЛЯ.

**(6)** Когато гаранцията за изпълнение е застраховка, тя обезпечава изпълнението чрез покритие на отговорността на изпълнителя, с валидност за срока на изпълнение на договора, увеличен с 30 (тридесет) дни. Когато договорът не бъде изпълнен в договорения краен срок, ИЗПЪЛНИТЕЛЯТ е длъжен да удължи срока на застраховката или да предостави на ВЪЗЛОЖИТЕЛЯ нова застраховка с валидност за срока на изпълнение на договора, удължен с 30 (тридесет) дни, не по-късно от 5 (пет) работни дни преди изтичане на срока на застраховката. При непредставяне в посочения срок на документ, удостоверяващ изпълнението на ангажимента от страна на ИЗПЪЛНИТЕЛЯ, ВЪЗЛОЖИТЕЛЯ има право да предяви иск за усвояване на гаранцията в пълен размер.

**(7)** ВЪЗЛОЖИТЕЛЯТ освобождава гаранцията за изпълнение на договора в срок до 30 (тридесет) дни, след приемане на доставката, подписване на приемо-предавателния протокол по чл. 6, при условие че сумите по гаранцията не са задържани, или не са настъпили условия за задържането им.

**(8)** ВЪЗЛОЖИТЕЛЯТ задържа/усвоява гаранцията за изпълнение на договора, ако в процеса на неговото изпълнение възникне спор между страните, до приключването му с влязло в сила съдебно решение или споразумение.

**(9)** ВЪЗЛОЖИТЕЛЯТ задържа /усвоява гаранцията за изпълнение при пълно неизпълнение на поръчката.

**(10)** ВЪЗЛОЖИТЕЛЯТ има право да удържи/усвои от стойността на гаранцията за изпълнение размера на начислените санкции при неизпълнение по този договор.

**ПРАВА И ЗАДЪЛЖЕНИЯ НА СТРАНИТЕ**

**Чл. 9.** ИЗПЪЛНИТЕЛЯТ има право:

1. да получи възнаграждение в размера, сроковете и при условията по чл. 5 – 7 от договора;

2. да иска и да получава от ВЪЗЛОЖИТЕЛЯ необходимото съдействие за изпълнение на задълженията по този Договор, както и предоставяне на необходимата информация, пряко свързана или необходима за изпълнение на Договора.

3. Да ползва подизпълнител/и при изпълнение на договора. *(когато в процедурата изпълнителят е посочил, че ще ползва подизпълнител/и)*

*(При условие, че в процедурата изпълнителят е посочил, че ще ползва подизпълнители при изпълнение на обществената поръчка, се изписва следното:*

*4.1. При изпълнение на договора Изпълнителят има право да ползва следните подизпълнители за:* ............................................................................................

*(посочват се предвидените подизпълнители, вида на дейностите от предмета на поръчката, които ще изпълняват съответните подизпълнители, и дела от поръчката, който ще им е възложи)*

*4.2. Изпълнителят е длъжен да сключи договор за подизпълнение с подизпълнителя/ите, посочени в т. 4.1.*

*4.3. Отговорността за изпълнението на договора е на Изпълнителя.*

*4.4. В срок до три дни от сключването на договор за подизпълнение или на допълнително споразумение за замяна на посочен в офертата подизпълнител, Изпълнителят изпраща копие на договора или на допълнителното споразумение на Възложителя заедно с доказателства, че са изпълнени условията по чл. 66, ал. 2 и 11 от ЗОП.*

*4.5. Изпълнителят представя на Възложителя и доказателства за изплатени всички задължения по договора за подизпълнение, освен ако при приемането на доставките Изпълнителят представи на Възложителя доказателства, че договорът за подизпълнение е прекратен, или работата или част от нея не е извършена от подизпълнителя.*

*4.6. Замяна или включване на подизпълнител по време на изпълнение на договора се допуска по изключение, когато възникне необходимост, ако са изпълнени едновременно следните условия:*

*- за новия подизпълнител не са налице основанията за отстраняване в процедурата;*

*- новият подизпълнител отговаря на критериите за подбор, на които е отговарял предишният подизпълнител, включително по отношение на дела и вида на дейностите, които ще изпълнява, коригирани съобразно изпълнените до момента дейности.*

*4.7. При замяна или включване на подизпълнител Изпълнителят представя на Възложителя всички документи, които доказват изпълнението на изискванията на ЗОП.*

**Чл. 10.** ИЗПЪЛНИТЕЛЯТ се задължава:

**1**. Да извърши Доставката, монтажа и тестването (където е приложимо) и да изпълнява задълженията си по този Договор в уговорените срокове и качествено, в съответствие с Договора и Приложенията към него;

**2.** Да осигури за своя сметка транспорта на доставката до местоизпълнението;

**3.** Всички елементи на оборудването да отговарят на следните изискванията:

**3.1**. да отговарят на стандартните изисквания за функционалност, за хигиена и безопасност и да бъдат съобразени с възрастовите особености и физическите способности на ползвателите;

**3.2** да бъдат съобразени с целевата потребителска група;

**3.3**. да бъдат нови, неупотребявани и да бъдат произведени от качествени материали, осигуряващи нормална и безпроблемна експлоатация по време на ползването им;

**3.4**. доставеното оборудване трябва да отговаря на изискванията за безопасност при употреба. При извършване на доставката, Изпълнителят следва да предостави инструкция за безопасна работа;

**3.5.** изпълнителят трябва да представи при предаването на доставката сертификати за произход, както и всички необходими за по-нататъшното използване по предназначение на доставката документи, сертификати, разрешителни, инструкции, гаранционни карти и други, когато е приложимо;

**3.6.** оборудването и инсталациите следва да бъдат доставени с всички необходими интерфейсни и захранващи кабели, както и с необходимата техническа документация;

**3.7.** цветовете на оборудването и инсталациите, където е приложимо, се съгласуват предварително с представителя на Възложителя.

**4**. При изпълнение на обществената поръчка изпълнителите:

**4.1.**да осигурят квалифициран персонал, който да достави и монтира оборудването и инсталациите;

**4.2.**да доставят артикулите с доказан произход, придружени с цялата потребителска документация и документи, които доказват качеството на стоките както и техния произход, като: сертификати за произход и качество, информационни листове, инструкции за безопасна употреба и/или друг вид документи;

**4.3**. да доставят артикулите във фабрична опаковка (където е приложимо), предпазвайки ги от външни въздействия по време на транспортиране и съхранение на склад;

**4.4**. доставката на артикулите да обхваща всички дейности по изпълнение на поръчката - товарене, разтоварване, транспортиране и др. съпътстващи дейности, франко място на изпълнение: Имот с идентификатор 07079.605.679 по плана на ПЗ „Север“ на гр. Бургас – Административна сграда на „Индустриален и логистичен парк-Бургас“ АД.

**5**.Да извършва за своя сметка всички работи по отстраняването на виновно допуснати грешки, недостатъци и др., констатирани от **ВЪЗЛОЖИТЕЛЯ**, относно доставката и монтажа;

**6.** Да осигури на **ВЪЗЛОЖИТЕЛЯ** и на всяко лице, упълномощено от него, достъп до документацията, свързана с извършените дейности, за извършване на проверки по време на изпълнение на договора и след това.

**7.** Да информира **ВЪЗЛОЖИТЕЛЯ** за възникнали проблеми при изпълнението на договора и за предприетите мерки за тяхното разрешаване.

**8.** Да отстрани в определения от **ВЪЗЛОЖИТЕЛЯ** срок всички констатирани несъответствия, съобразно дадените от **ВЪЗЛОЖИТЕЛЯ** препоръки.

**9.** **ИЗПЪЛНИТЕЛЯТ** в срок до три дни от сключването на договор за подизпълнение или на допълнително споразумение за замяна на посочен в офертата подизпълнител е длъжен да уведоми **ВЪЗЛОЖИТЕЛЯ** като приложи копие на договора или на допълнителното споразумение на възложителя заедно с доказателства, че са изпълнени условията по чл. 66, ал. 2 и 11 ЗОП.

**10.** Да изпълнява всички законосъобразни указания и изисквания на ВЪЗЛОЖИТЕЛЯ;

**11.** Да пази поверителна Конфиденциалната информация, в съответствие с уговореното в чл. 30 от Договора;

**Чл. 11.** ВЪЗЛОЖИТЕЛЯ има право:

1. да изисква и да получи Доставката в уговорените срокове и качество;

2. да контролира изпълнението на поетите от ИЗПЪЛНИТЕЛЯ задължения, в т.ч. да иска и да получава информация от ИЗПЪЛНИТЕЛЯ през целия срок на Договора, или да извършва проверки, но без с това да пречи на изпълнението;

3. да прави рекламации при установяване на количествени или качествени несъответствия при изпълнението на Доставката.

**Чл. 12.** ВЪЗЛОЖИТЕЛЯТ се задължава:

1. да заплати на ИЗПЪЛНИТЕЛЯ Цената в размера, по реда и при условията, предвидени в този Договор;

2. да пази поверителна Конфиденциалната информация, в съответствие с уговореното в чл. 30 от Договора;

3. да оказва съдействие на ИЗПЪЛНИТЕЛЯ във връзка с изпълнението на този Договор, включително и за отстраняване на възникнали пречки пред изпълнението на Договора, когато ИЗПЪЛНИТЕЛЯТ поиска това;

4. да освободи представената от ИЗПЪЛНИТЕЛЯ Гаранция за изпълнение, съгласно клаузите на настоящия Договор.

**ПРЕДАВАНЕ И ПРИЕМАНЕ НА ИЗПЪЛНЕНИЕТО. ГАРАНЦИОННО ОБСЛУЖВАНЕ.**

**Чл**. **13.**

**(1)** Гаранционният срок на доставеното техническо оборудване не трябва да бъде по-малък от 24 месеца, считано от датата на пускане в експлоатация, удостоверена с двустранен протокол. Гаранцията, предложена от избрания за изпълнител на обществената поръчка трябва да покрива:

1. Подмяна на дефектни части и компоненти;

2. Поправка или замяна на нефункциониращи механизми;

3 .Дефекти, възникнали от производствени пропуски (като отлепване, разшиване и др.).

**(2)** Всички гаранционни дефекти и/или повреди са за сметка на Изпълнителя.

**(3)** Предаването и приемането на доставката се документира и удостоверява с подписването от представител на Изпълнителя и на Възложителя с приемо-предавателен протокол за изпълнената доставка и монтаж (където е приложимо) и протокол за съответствие изготвен от Изпълнителя, който удостоверява съответствието на Доставката с техническото предложение на Изпълнителя.

**(4)** В случай, че Възложителят установи, несъответствие с изискванията на този договор и/или недостатъци, приемането на доставката се отказва и се връща на Изпълнителя за негова сметка с констативен протокол с отразени в него несъответствия/недостатъци и срок. След отстраняване на недостатъците се подписват протокол за съответствие на стоките и приемо-предавателен протокол за извършената доставка, подписан в два екземпляра от представител на ИЗПЪЛНИТЕЛЯ и представител на ВЪЗЛОЖИТЕЛЯ.

(5) В случаите на ал. 2 се съставя констативен протокол, подписан от представители на ВЪЗЛОЖИТЕЛЯ и ИЗПЪЛНИТЕЛЯ. Констативният протокол се съставя в срок до 3 (три) работни дни, считано от датата на установяване на недостатъците/отклоненията. Отказът на ИЗПЪЛНИТЕЛЯ да се яви и подпише констативен протокол, след като е бил поканен от ВЪЗЛОЖИТЕЛЯ, се удостоверява с подписите на двама свидетели и представлява неизпълнение на договора, за което ИЗПЪЛНИТЕЛЯТ дължи на другата страна неустойка по чл. 19 от договора.

(6) В случай на рекламация в гаранционния срок по чл. 3, т. 2 ИЗПЪЛНИТЕЛЯТ е длъжен да спазва следните срокове, при възникнала повреда:

6.1. време за констатиране на гаранционната повреда, дефект и/или отклонение до 24 /двадесет и четири/ часа от получаване на съобщение от Възложителя или негов упълномощен представител;

6.2. време за отстраняване на гаранционната повреда, дефект и/или отклонение – най-много 5 календарни дни след констатиране на проблема по предходната точка;

6.3. В случай, че повредата не може да бъде отстранена, дефектиралата вещ се заменя с нова от същия вид и качество, в рамките на 5 (пет) работни дни от установяване на повредата.

При подмяна на части, отстраняването на гаранционните неизправности се извършва в

(7) Ако ИЗПЪЛНИТЕЛЯТ не изпълни задължението си по ал. 6, ВЪЗЛОЖИТЕЛЯТ има право да върне оборудването и да получи обратно заплатеното възнаграждение, съразмерно на върнатото оборудване.

**Чл. 14. (1)** При поява на дефекти или технически проблеми в срока на гаранционната поддръжка, ВЪЗЛОЖИТЕЛЯТ е длъжен писмено да уведоми ИЗПЪЛНИТЕЛЯ.

(2) В рамките на срока на гаранционната поддръжка ИЗПЪЛНИТЕЛЯТ е длъжен да предприеме действия по установяване на проблема с доставените стоки и да възстанови нормалната работоспособност на дефектиралите стоки в срок, съгласно техническото предложение на ИЗПЪЛНИТЕЛЯ.

**Чл. 15. (1)**  ИЗПЪЛНИТЕЛЯТ е длъжен да осигури надеждно обслужване и поддръжка в срока на гаранционната поддръжка, в съответствие с изискванията на Техническото предложение.

**Чл. 16.** За извършения ремонт се изготвя протокол. В протокола се описва какви модули/части са подменени и в какви срокове е станало това. Протоколът следва да е на хартиен носител в два екземпляра и се подписва и от двете страни – по един за представителите на всяка страна.

**Чл. 17.** Когато е необходим ремонт в сервиз на ИЗПЪЛНИТЕЛЯ товаро – разтоварните дейности и транспортът на стоки до сервиза и обратно са за сметка на ИЗПЪЛНИТЕЛЯ.

**САНКЦИИ ПРИ НЕИЗПЪЛНЕНИЕ**

**Чл. 18.** При забава на изпълнение на доставка по този договор, ИЗПЪЛНИТЕЛЯТ дължи неустойка в размер на 0, 5 % от общата цена без ДДС по чл. 5 за всеки просро­чен ден, но не повече от 10 % (десет на сто) от нея.

**Чл. 19.** При лошо изпълнение, ИЗПЪЛНИТЕЛЯТ дължи неустойка в размер на 20 % (двадесет на сто) от некачественото изпълнение без ДДС.

**Чл. 20**. При частично неизпълнение, ИЗПЪЛНИТЕЛЯТ дължи неустойка в размер на 20 % (двадесет на сто) от стойността на неизпълнената част без ДДС.

**Чл. 21.** При забава в плащането по чл. 5 от Договора, ВЪЗЛОЖИТЕЛЯТ дължи неустойка в размер на 0.1 % (нула цяло и едно на сто) от дължимата сума за всеки ден закъснение, но не повече от 10 % (десет на сто) от тази сума без ДДС.

**Чл. 22.** ИЗПЪЛНИТЕЛЯТ дължи неустойка в размер на 20 % (двадесет на сто) от общата цена без ДДС по чл. 5 от този договор при пълно неизпълнение на обществената поръчка.

**Чл. 23.** (1) За дължимия размер на съответната неустойка по този договор изправната страна съставя протокол и го предоставя на неизправната страна. В срок от 10 (десет) работни дни, считано от датата на протокола, неизправната страна превежда по посочена от изправната страна банкова сметка, дължимата неустойка.

(2) При неспазване на срока по ал. 1, дължимият размер на съответна неустойка се удържа/прихваща от гаранцията за изпълнение на договора по чл. 8.

**ПРЕКРАТЯВАНЕ НА ДОГОВОРА**

**Чл. 24**. (1) Този Договор се прекратява:

1. с изтичане на срока по чл. 3;

2. при настъпване на пълна обективна невъзможност за изпълнение, за което обстоятелство засегнатата Страна е длъжна да уведоми другата Страна в срок до 10 (десет) дни от настъпване на невъзможността и да представи доказателства;

3. при прекратяване на юридическо лице – Страна по Договора без правоприемство, по смисъла на законодателството на държавата, в която съответното лице е установено;

4. при условията по чл. 5, ал. 1, т. 3 от ЗИФОДРЮПДРСЛ.

5. при достигане на стойността по чл. 6.

**(2)** Договорът може да бъде прекратен по взаимно съгласие на Страните, изразено в писмена форма.

**Чл. 25. ВЪЗЛОЖИТЕЛЯТ** прекратява Договора в случаите по чл. 118, ал. 1 от ЗОП, без да дължи обезщетение на **ИЗПЪЛНИТЕЛЯ** за претърпени от прекратяването на Договора вреди, освен ако прекратяването е на основание чл. 118, ал. 1, т. 1 от ЗОП. В последния случай, размерът на обезщетението се определя в протокол или споразумение, подписано от Страните, а при непостигане на съгласие – по реда на клаузата за разрешаване на спорове по този Договор.

**Чл. 26.** Във всички случаи на прекратяване на Договора, освен при прекратяване на юридическо лице – Страна по Договора без правоприемство:

1. **ВЪЗЛОЖИТЕЛЯТ** и **ИЗПЪЛНИТЕЛЯТ** съставят протокол за извършената към момента на прекратяване работа и размера на евентуално дължимите плащания; и

2. **ИЗПЪЛНИТЕЛЯТ** се задължава:

а) да преустанови предоставянето на дейностите, с изключение на такива дейности, каквито може да бъдат необходими и поискани от **ВЪЗЛОЖИТЕЛЯ**;

б) да върне на **ВЪЗЛОЖИТЕЛЯ** всички документи и материали, които са собственост на **ВЪЗЛОЖИТЕЛЯ** и са били предоставени на **ИЗПЪЛНИТЕЛЯ** във връзка с предмета на Договора.

**Чл. 27.** При предсрочно прекратяване на Договора, **ВЪЗЛОЖИТЕЛЯТ** е длъжен да заплати на **ИЗПЪЛНИТЕЛЯ** реално изпълнените и приети по установения ред дейности

**ОБЩИ РАЗПОРЕДБИ**

**ДЕФИНИРАНИ ПОНЯТИЯ И ТЪЛКУВАНЕ**

**Чл. 28. (1)** Освен ако са дефинирани изрично по друг начин в този Договор, използваните в него понятия имат значението, дадено им в ЗОП, съответно в легалните дефиниции в Допълнителните разпоредби на ЗОП или, ако няма такива за някои понятия – според значението, което им се придава в основните разпоредби на ЗОП.

**(2)** При противоречие между различни разпоредби или условия, съдържащи се в Договора и Приложенията, се прилагат следните правила:

1. специалните разпоредби имат предимство пред общите разпоредби;

2. разпоредбите на Приложенията имат предимство пред разпоредбите на Договора.

**СПАЗВАНЕ НА ПРИЛОЖИМИ НОРМИ**

**Чл. 29.** При изпълнението на Договора, **ИЗПЪЛНИТЕЛЯТ** и неговите подизпълнители са длъжни да спазват всички приложими нормативни актове, разпоредби, стандарти и други изисквания, свързани с предмета на Договора, и в частност, всички приложими правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право.

**КОНФИДЕНЦИАЛНОСТ**

**Чл. 30. (1)** Всяка от Страните по този Договор се задължава да пази в поверителност и да не разкрива или разпространява информация за другата Страна, станала ѝ известна при или по повод изпълнението на Договора („**Конфиденциална информация**“). Конфиденциална информация включва, без да се ограничава до: обстоятелства, свързани с търговската дейност, техническите процеси, проекти или финанси на Страните, както и ноу-хау, изобретения, полезни модели или други права от подобен характер, свързани с изпълнението на Договора. Не се смята за конфиденциална информацията, касаеща наименованието на изпълнения проект, стойността и предмета на този Договор, с оглед бъдещо позоваване на придобит професионален опит от **ИЗПЪЛНИТЕЛЯ**.

**(2)** С изключение на случаите, посочени в ал. 3 на този член, Конфиденциална информация може да бъде разкривана само след предварително писмено одобрение от другата Страна, като това съгласие не може да бъде отказано безпричинно.

**(3)** Не се счита за нарушение на задълженията за неразкриване на Конфиденциална информация, когато:

1. информацията е станала или става публично достъпна, без нарушаване на този Договор от която и да е от Страните;

2. информацията се изисква по силата на закон, приложим спрямо която и да е от Страните; или

3. предоставянето на информацията се изисква от регулаторен или друг компетентен орган и съответната Страна е длъжна да изпълни такова изискване;

В случаите по точки 2 или 3 Страната, която следва да предостави информацията, уведомява незабавно другата Страна по Договора.

**(4)** Задълженията по тази клауза се отнасят до съответната Страна, всички нейни поделения, контролирани от нея фирми и организации, всички нейни служители и наети от нея физически или юридически лица, като съответната Страна отговаря за изпълнението на тези задължения от страна на такива лица.

Задълженията, свързани с неразкриване на Конфиденциалната информация остават в сила и след прекратяване на Договора на каквото и да е основание.

(5) Страните се задължават предоставените лични данни да бъдат използвани единствено и само за целите на настоящият договор и ще се обработват, съхраняват и предоставят само и единствено по реда, предвиден в Регламент (ЕС) 2016/679/.

**ПУБЛИЧНИ ИЗЯВЛЕНИЯ**

**Чл. 31. ИЗПЪЛНИТЕЛЯТ** няма право да дава публични изявления и съобщения, да разкрива или разгласява каквато и да е информация, която е получил във връзка с извършване на дейностите, предмет на този Договор, независимо дали е въз основа на данни и материали на **ВЪЗЛОЖИТЕЛЯ** или на резултати от работата на **ИЗПЪЛНИТЕЛЯ**, без предварителното писмено съгласие на **ВЪЗЛОЖИТЕЛЯ**, което съгласие няма да бъде безпричинно отказано или забавено.

**ПРЕХВЪРЛЯНЕ НА ПРАВА И ЗАДЪЛЖЕНИЯ**

**Чл. 32.** Никоя от Страните няма право да прехвърля никое от правата и задълженията, произтичащи от този Договор, без съгласието на другата Страна. Паричните вземания по Договора и по договорите за подизпълнение могат да бъдат прехвърляни или залагани съгласно приложимото право.

**ИЗМЕНЕНИЯ**

**Чл. 33.** Този Договор може да бъде изменян само с допълнителни споразумения, изготвени в писмена форма и подписани от двете Страни, в съответствие с изискванията и ограниченията на ЗОП.

**НЕПРЕОДОЛИМА СИЛА**

**Чл. 34. (1)** Страните не отговарят за неизпълнение на задължение по този Договор, когато невъзможността за изпълнение се дължи на непреодолима сила.

**(2)** За целите на този Договор, „непреодолима сила“ има значението на това понятие по смисъла на чл. 306, ал. 2 от Търговския закон. Страните се съгласяват, че за непреодолима сила ще се считат и изменения в приложимото право, касаещи дейността на която и да е от тях, и възпрепятстващи изпълнението или водещи до невъзможност за изпълнение на поетите с Договора задължения.

**(3)** Страната, засегната от непреодолима сила, е длъжна да предприеме всички разумни усилия и мерки, за да намали до минимум понесените вреди и загуби, както и да уведоми писмено другата Страна в срок до 3(*три*) дни от настъпване на непреодолимата сила. Към уведомлението се прилагат всички релевантни и/или нормативно установени доказателства за настъпването и естеството на непреодолимата сила, причинната връзка между това обстоятелство и невъзможността за изпълнение, и очакваното времетраене на неизпълнението.

**(4)** Докато трае непреодолимата сила, изпълнението на задължението се спира. Засегнатата Страна е длъжна, след съгласуване с насрещната Страна, да продължи да изпълнява тази част от задълженията си, които не са възпрепятствани от непреодолимата сила.

**(5)** Не може да се позовава на непреодолима сила Страна:

1. която е била в забава или друго неизпълнение преди настъпването на непреодолима сила;

2. която не е информирала другата Страна за настъпването на непреодолима сила; или

3. чиято небрежност или умишлени действия или бездействия са довели до невъзможност за изпълнение на Договора.

**(6)** Липсата на парични средства не представлява непреодолима сила.

**НИЩОЖНОСТ НА ОТДЕЛНИ КЛАУЗИ**

**Чл. 35.** В случай на противоречие между каквито и да било уговорки между Страните и действащи нормативни актове, приложими към предмета на Договора, такива уговорки се считат за невалидни и се заместват от съответните разпоредби на нормативния акт, без това да влече нищожност на Договора и на останалите уговорки между Страните. Нищожността на някоя клауза от Договора не води до нищожност на друга клауза или на Договора като цяло.

**УВЕДОМЛЕНИЯ**

**Чл. 36. (1)** Всички уведомления между Страните във връзка с този Договор се извършват в писмена форма и могат да се предават лично или чрез препоръчано писмо, по куриер, по факс, електронна поща.

**(2)** За целите на този Договор данните и лицата за контакт на Страните са, както следва:

1. За **ВЪЗЛОЖИТЕЛЯ**:

Адрес за кореспонденция: ………………………………………….

Тел.: ………………………………………….

Факс: …………………………………………

e-mail: ………………………………………..

Лице за контакт: ………………………………………….

2. За **ИЗПЪЛНИТЕЛЯ**:

Адрес за кореспонденция: ………………….

Тел.: ………………………………………….

Факс: …………………………………………

e-mail: ………………………………………..

Лице за контакт: ………………………………………….

**(3)** За дата на уведомлението се счита:

1. датата на предаването – при лично предаване на уведомлението;

2. датата на пощенското клеймо на обратната разписка – при изпращане по пощата;

3. датата на доставка, отбелязана върху куриерската разписка – при изпращане по куриер;

4. датата на приемането – при изпращане по факс;

5. датата на получаване – при изпращане по електронна поща.

**(4)** Всяка кореспонденция между Страните ще се счита за валидна, ако е изпратена на посочените по-горе адреси в т. ч. електронни, чрез посочените по-горе средства за комуникация и на посочените лица за контакт. При промяна на посочените адреси, телефони и други данни за контакт, съответната Страна е длъжна да уведоми другата в писмен вид в срок до 3 (*три*) дни от настъпване на промяната. При неизпълнение на това задължение всяко уведомление ще се счита за валидно връчено, ако е изпратено на посочените по-горе адреси, чрез описаните средства за комуникация и на посочените лица за контакт.

**(5)** При преобразуване без прекратяване, промяна на наименованието, правноорганизационната форма, седалището, адреса на управление, предмета на дейност, срока на съществуване, органите на управление и представителство на **ИЗПЪЛНИТЕЛЯ**, същият се задължава да уведоми **ВЪЗЛОЖИТЕЛЯ** за промяната в срок до 10 (*десет*) дни от вписването ѝ в съответния регистър.

**ЕЗИК**[[1]](#footnote-1)

**Чл. 37. (1)** Този Договор се сключва на български език.

**(2)** Приложимият език е задължителен за използване при съставяне на всякакви документи, свързани с изпълнението на Договора, в т. ч. уведомления, протоколи, отчети и др., както и при провеждането на работни срещи. Всички разходи за превод, ако бъдат необходими за **ИЗПЪЛНИТЕЛЯ** или негови представители или служители, са за сметка на **ИЗПЪЛНИТЕЛЯ**.

**ПРИЛОЖИМО ПРАВО**

**Чл. 38.** Този Договор, в т. ч. Приложенията към него, както и всички произтичащи или свързани с него споразумения, и всички свързани с тях права и задължения, ще бъдат подчинени на и ще се тълкуват съгласно българското право.

**РАЗРЕШАВАНЕ НА СПОРОВЕ**

**Чл. 39** Всички спорове, породени от този Договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в Договора или приспособяването му към нововъзникнали обстоятелства, ще се уреждат между Страните чрез преговори, а при непостигане на съгласие – спорът ще се отнася за решаване от компетентния български съд в гр. Бургас.

**ЕКЗЕМПЛЯРИ**

**Чл. 40.** Този Договор е изготвен и подписан в два еднообразни екземпляра – един за **ВЪЗЛОЖИТЕЛЯ** и един за **ИЗПЪЛНИТЕЛЯ**.

Приложения:

Към този Договор се прилагат и са неразделна част от него следните приложения:

Приложение № 1 – Техническо предложение на ИЗПЪЛНИТЕЛЯ;

Приложение № 2– Ценово предложение на ИЗПЪЛНИТЕЛЯ;

**ВЪЗЛОЖИТЕЛ: ИЗПЪЛНИТЕЛ:**

1. Тази клауза е приложима, когато изпълнителят е чуждестранно лице. [↑](#footnote-ref-1)